Det går stærkt i fodbold. Mandag aften meldte AaB ud, at man var nået til enighed med svenske Hammarby I.F. om betingelserne for cheftræner Martí Cifuentes skifte. Allerede tirsdag morgen var Cifuentes i gang med at træne de svenske spillere. Det fremgår af klubbens hjemmeside , der samtidig hylder sin nye cheftræner. – Det er rart, at Martí er på plads. Selvom vi har arbejdet ud fra den allerede besluttede pre-season-plan i de forgangne to uger, så føles det som om, at det starter nu, siger Hammarbys sportschef Jesper Jansson og fortsætter: - Vi har arbejdet på at få Martí hertil så tidligt som muligt, mens vi på samme tid har haft fuld forståelse for AaB’s situation. Nu er han her, og nu kan vi se fremad. Skal lære hinanden at kende Selv er Cifuentes også begejstret over sit nye virke i den svenske klub. – Jeg er glad for endelig at være her, og jeg ser frem til at starte arbejdet med mine nye kollegaer og med spillerne, , siger Martí Cifuentes til Hammarbys hjemmeside. -  Det er altid specielt at møde en ny gruppe spillere, og det er selvsagt vigtigt, at vi nu lærer hinanden at kende. Det bliver sjovt at starte arbejdet på banen og lægge fundamentet for vores spil. Klubben havde forinden meldt ud, at de ville have spanieren til klubben inden 20. februar, hvor første officielle kamp spilles. Rundvisning hos ny klub Første opgave for Cifuentes tirsdag morgen var at få en fornemmelse af den klub, han nu skal arbejde for. Han fik derfor en rundvisning på Hammarbys baner og træningslokaler. Han kunne også samtidig hilse på de tre danske spillere, der tørner ud for Hammarby I.F. - Bjørn Paulsen, Jeppe Andersen og Mads Fenger. Martí Cifuentes var oprindeligt kontraktligt forpligtet til at træne spillerne i AaB indtil udgangen af februar, men de tre parter blev enige om en aftale mandag aften, som gør det muligt for Cifuentes at skifte med det samme. Den spanske cheftræner nåede 37 Superligakampe for AaB i det godt et år, han var hos den nordjyske klub. Her efterlod han AaB på en fjerdeplads i 3F Superligaen inden de afsluttende spillerunder i grundspillet. AaB har endnu ikke meldt ud, hvem der skal afløse Martí Cifuentes.

Referat:
Allerede tirsdag morgen var AaBs nu forhenværende træner klar til at lægge strategiske planer for sin nye klub Hammarby i Stockholm.